open-index/open-wikipedia-markdown huggingface dataset:
Groot Chinese Hongersnood

Die **Groot Chinese Hongersnood** was die tydperk van 1959 tot 1961 in die Volksrepubliek China wat gekenmerk is deur ’n wydverspreide hongersnood. Slegte weer en die beleidrigtings van die Chinese leier Mao Zedong het onder meer tot die drie jaar van hongersnood bygedra. 

Volgens regeringstatistieke is die totale sterftesyfer 15&nbsp;miljoen mense. Die historikus Frank Dikotter, wat spesiale toegang tot Chinese argiefmateriaal gehad het, raam daar was tussen 1958 en 1962 minstens 45&nbsp;miljoen voortydige sterfgevalle, hoewel almal nie weens verhongering was nie. 

## Oorsake 
Die Groot Chinese Hongersnood is deur ’n kombinasie van faktore veroorsaak, soos weerstoestande, sosiale druk, ekonomiese wanbestuur en radikale veranderings in landboumetodes deur middel van regereringsregulasies. 

duimnael|255px|Die ringmossie (*Passer montanus* ) was die opmerklikste teiken in die veldtog teen voëls.
Mao, voorsitter van die Kommunistiese Party van China, het drastiese veranderings in boerdery ingestel met sy Groot Sprong Voorwaarts, ’n ekonomiese en sosiale veldtog wat ten doel gehad het om die landbou-ekonomie in ’n sosialistiese gemeenskap te verander deur middel van vinnige industrialisering en kollektivisering. Dié wat hulle nie daarby neergelê het nie is vervolg. 

Tydens die Groot Sprong Voorwaarts is yster en staal geïdentifiseer as sleutelvereistes vir ekonomiese vooruitgang. Miljoene kleinboere het opdrag gekry om met die vervaardiging van yster en staal uit te help eerder as om op boerdery te konsentreer.

Benewens die Groot Sprong, het die regering ook boerderymetodes verander, soos om saailinge nader aan mekaar te plant, wat daartoe gelei het dat plante mekaar verdring het; om dieper te ploeg, tot op ’n diepte van 1-2&nbsp;m in plaas van 15-20&nbsp;cm, wat tot gevolg gehad het dat nuttelose klippe, grond en sand die boonste lae grond minder vrugbaar gemaak het; en om mossies en ander voëls wat gewasse eet dood te maak, waarna die landerye deur insekte oorgeneem is.

In 1960 het ’n geraamde 60% van landbougrond in Noord-China absoluut geen reën gekry nie. Volgens die Encyclopædia Britannica is die abnormale weer gevolg deur droogtes en vloede. Dit sluit in 760&nbsp;mm reën in Hongkong binne vyf dae in Junie 1959, wat deel was van ’n patroon oor die hele Suid-China.

Weens hierdie faktore het graanproduksie in China in 1959 met 15% gedaal. Teen 1960 was die produksie 70% van dié van 1958. Daar was geen herstel nie tot in 1962, toe die Groot Sprong Voorwaarts geëindig het. 

## Verwysings 
## Eksterne skakels 
*15px Hierdie artikel is vertaal uit die Engelse Wikipedia
Lyndhurst

**Lyndhurst** is ’n voorstad van Johannesburg, sowat 11&nbsp;km noordoos van die stadsaal geleë.

Lyndhurst word in die weste en noordweste deur Kew begrens, in die noorde deur Witney Gardens, in die noordooste deur Corlett Gardens en Dunsevern, in die ooste deur Edenvale, in die suidooste deur Sunningdale, in die suide deur Sunningdale Ridge en in die suidweste deur Glenhazel. Lyndhurst, wat uitgelê is in ’n langwerpige vorm van die suidweste na die noordooste, beslaan sowat 1&nbsp;km² en strek oor 2,4&nbsp;km van die weste na die ooste, maar net sowat 700&nbsp;m op die verste punte in die noorde en suide.

Die *New Dictionary of South African Place Names* meld nie wanneer Lyndhurst aangelê is nie, maar wel dat dit moontlik na Lyndhurst naby Southampton in Engeland genoem is.

## Afrikaanse gemeenskap 
Nes die res van Johannesburg se noordoostelike voorstede, was Lyndhurst tradisioneel oorwegend Engelssprekend met 'n taamlik sterk Joodse teenwoordigheid. Tog is hier in 1919 ’n klein Afrikaansmediumskool gestig wat later die Laerskool Lyndhurst sou word en tot omstreeks 1990 bestaan het, toe die dalende leerlingtal die skool gedwing het om na Engelsmediumonderrig oor te skakel. Dit staan sedertdien bekend as Lyndhurst Primary School en onderrig hoofsaaklik swart leerders, nes die nabygeleë Glenhazel Primary School, Northview High School en Sandringham High School; trouens, die meeste voormalige Model C-skole in die omgewing.

In 1959 is in die nabygeleë Kew die NG gemeente Noordoos-Rand gestig, wat lidmate in Lyndhurst ingesluit het, maar laat in die 1970's is dit saam met Johannesburg-Sterrewag (Observatory) by Johannesburg-Noord ingelyf. Dié gemeente, wat tweetalig geword en sy naam na Andrew Murray verander het, se kerkgebou is in Orchards, sowat 4,3&nbsp;km soos die kraai vlieg suidwes van Lyndhurst af en naby aan waar die enigste ander Afrikaanse skool in die noordooste, die Laerskool Dirkie Uys, in 1997 parallelmedium en in 2000 slegs Engels geword, toe die naam na Orchards Primary School verander is. Die naaste staatskool wat primêre onderrig deur medium Afrikaans aanbied, is nou die Laerskool M.W. de Wet in Edenvale, eens ’n Afrikaanse skool, maar in 2018 sowat twee derdes Engels.

Die naaste gemeente van die Nederduitsch Hervormde Kerk was Johannesburg-Noord, gestig in 1931 en met sy kerkgebou in Highlands-Noord. Omstreeks 2000 is dié kerkgebou verkoop en het die gemeente kort daarna sy naam verander en na Midrand verskuif, waar hy 'n kerkgebou saam met die Gereformeerde kerk Midrand opgerig het. Die naaste Gereformeerde gemeente is die Gereformeerde kerk Edenvale, sowat 3&nbsp;km soos die kraai vlieg van hier af.

## Bronne 
*  Raper, Peter Edmund. 2004. *New Dictionary of South African Place Names*. Johannesburg & Cape Town: Jonathan Ball Publishers
*  Stals, prof. dr. E.L.P (red.). 1978. *Afrikaners in die Goudstad. Deel 1. 1886 - 1924*. Kaapstad en Pretoria: HAUM.

## Verwysings
Vyf Swart Kategorieë

Tydens die Kulturele Rewolusie in die Volksrepubliek China (1966-1976) het Mao Zedong groepe geïdentifiseer wat hy as vyande van die rewolusie beskou het. Die frase **Vyf Swart Kategorieë** het na die volgende groepe verwys:
* Grondeienaars (地主, dìzhǔ)
* Ryk boere (富农, fùnóng)
* Teenrewolusionêre (反革命, fǎngèmíng)
* Mense met ’n slegte invloed ["slegte elemente"] (坏分子, huàifènzǐ)
* Regsgesindes (右派, yòupài)

Aan die ander kant het Mao groepe mense, soos lede van die Kommunistiese Party van China, arm boere en laeklaswerkers, in Vyf Rooi Kategorieë verdeel. Dié swart/rooi kategorieë is geskep om ’n statusgemeenskap teweeg te bring. Mense in eersgenoemde groep het vernedering, "heropvoeding", fisieke aanvalle en vervolging ondergaan. Mao het geglo die viktimisasie van hierdie mense, sowel as ander burgers soos onderwysers, opgevoede intellektuele en vyande van kaders in die Kommunistiese Party, was nodig om die veranderings wat hy in die Chinese kultuur wou hê van stapel te stuur. Hy het geglo die mense wat geviktimiseer is, het dit óf verdien óf hulle het daarna beter burgers geword. 

## Bronne 
*MacFarquhar, Roderick, John K. Fairbank, en Denis C. Twitchett, reds. “Mass Mobilization.” ''The Cambridge History of China, Volume 15, The People's Republic Part 2. Revolutions within the Chinese Revolution, 1966–1982*. 545. New York: Cambridge University Press, 1991. 
*Walder, Andrew G. *Fractured Rebellions: The Beijing Red Guard Movement.* Cambridge: Harvard University Press, 2009. 
*Yongyi, Song. “Chronology of Mass Killings during the Chinese Cultural Revolution (1966-1976).” *Online Encyclopedia of Mass Violence.'' 25 Augustus 2011. Web. 31 Maart 2014.
*15px Hierdie artikel is vertaal uit die Engelse Wikipedia
Tempel

[duimnael|links|[Göbekli Tepe is sowat 11&nbsp;500 jaar gelede gebou. Die ronde struktuur op ’n tel bestaan uit enorme T-vormige klippilare wat met abstrakte piktogramme en reliëfwerk versier is. Dit is moontlik die oudste tempel op aarde.]]
[duimnael|Die Tempel van [Hephaistos in Athene, Griekeland.]]
[duimnael|Akshardham-tempel, ’n [Hindoeïsme|Hindoe-tempel in Nieu-Delhi, Indië.]]
[duimnael|links|Die Berg Ecclesia-tempel met sy ronde, 12-kantige gebou staan op ’n [mesa, ’n berg met ’n plat top.]]

’n **Tempel** (van die Latynse woord *templum*) is ’n struktuur wat vir godsdienstige of spirituele rituele en bedrywighede soos gebede en offerandes gebruik word. Die woord word gewoonlik gebruik vir sulke geboue in alle gelowe waar daar nie ’n meer spesifieke term soos kerk, moskee of sinagoge bestaan nie. Dit sluit in Hindoeïsme, Boeddhisme, Bahaïsme, Djainisme en Zoroastrisme, asook antieke godsdienste soos dié van Antieke Egipte, Antieke Griekeland en Antieke Rome.

## Beskrywing 
Die vorm en funksie van ’n tempel verskil grootliks van geloof tot geloof, maar dit word gewoonlik beskou as die "huis" van een of meer gode. Benewens ander rituele word die een of ander vorm van offerandes aan die godheid gemaak. ’n Spesiale groep kerkamptenare is verantwoordelik vir die instandhouding en werking van die tempel. Die mate waarin gelowiges toegang tot die gebou het, wissel grootliks. Soms word net geestelikes in sekere dele van die tempel toegelaat.

Die woord kom uit Antieke Rome, waar ’n *templum* ’n heilige ruimte was soos deur ’n priester, of *augur*, aangewys. Dit het dieselfde stam as die woord *template*, ’n plan vir ’n gebou wat die *augur* op die grond uitgewys het.

Die woord word deesdae algemeen gebruik vir ’n plek van aanbidding, selfs van voor die Romeinse tydperk.

## Sien ook 
* Kerk (gebou), Christelike eweknie
* Moskee, Islamitiese eweknie
* Sinagoge, Joodse eweknie

## Verwysings 
## Bronne 
* 15px Hierdie artikel is vertaal uit die Engelse Wikipedia

## Eksterne skakels 
* 
*
Avro 504

Die **Avro 504** was 'n Britse dubbeldekker, tweesitplek vliegtuig wat tydens die Eerste Wêreldoorlog diens gedoen het. Die ontwerper van die vliegtuig, Sir Alliot Verdon-Roe, het aanvanklik in 1913 gedink dat hy net 'n bestelling vir ses vliegtuie gaan kry. Die vliegtuig was vir meer as 'n dekade geproduseer en meer as 10,000 eenhede was gebou. Sommige was nog in diens toe die Tweede Wêreldoorlog uitgebreek het.

## Tegniese besonderhede 
## Sien ook 
* Lys van vegvliegtuie

## Bron 
* *Fighters 1914-1919: Attack and Training Aircraft*, Kenneth Munson, 2004,
Mesa

[duimnael|250px|Mesas in [Utah bekend as die "Eilande in die Lug".]]
duimnael|250px|Tafelberg, Suid-Afrika se bekendste mesa.

’n **Mesa** (Spaans en Portugees vir "tafel") is ’n heuwel, plato of berg met ’n plat bokant en gewoonlik steil kranse. Die naam kom van die tafelvormige eienskap daarvan. Dit word ook ’n **tafelkop** of **tafelberg** genoem. 

’n Mesa kom gewoonlik in droë omgewings voor, soos in die weste en suidweste van die Verenigde State van Amerika, en bergstreke van Washington en Kalifornië tot Noord- en Suid-Dakota, Wyoming, Utah, Oklahoma en Texas. Voorbeelde word ook in ander lande en streke aangetref, soos Suid-Afrika, Spanje, Sardinië, Arabië, Indië en Australië.

Tafelberg in Kaapstad is ’n bekende mesa in Suid-Afrika. Grand Mesa is ’n groot mesa in Wes-Colorado in die VSA. Cerro Negro is ’n mesa in Argentinië.

## Eksterne skakels 
*
*15px Hierdie artikel is vertaal uit die Engelse Wikipedia
Laerskool M.W. de Wet

Die **Laerskool M.W. de Wet** is ’n primêre parallelmediumskool in Edenvale aan Gauteng se Oos-Rand. 

Dit is sedert 2010 die enigste staatskool in Edenvale waaraan enige onderrig deur medium Afrikaans gebied word, nadat die Laerskool Edenvale in 1992 met dié skool saamgesmelt het en die Hoërskool Edenvale (gestig in 1956) van 2008 tot 2010 Engelsmedium geword het en sedertdien as Dowerglen High School bekendstaan om dit van Edenvale High School te onderskei.

## Geskiedenis 
Die geskiedenis van die Laerskool M.W. de Wet kan teruggevoer word tot 15 Oktober 1947 toe dit amptelik geopen het met 118 leerlinge en vier tydelike onderwysers onder die hoofskap van F.J. Potgieter. Die skool het aanvanklik as Rietfontein Landbouhoeweskool bekendgestaan en was op die hoek van Willow- en Highweg, 1 km soos die kraai vlieg noordoos van die huidige perseel. 

Op 4 November 1947 is die naam van die skool amptelik na M.W. de Wet verander ter ere van M.W. de Wet, skoolhoof van 1903 tot 1923 van die goewermentskool in Edenvale. De Wet het nie alleen ’n rol gespeel as hoof van die skool nie, maar ook in die ontwikkeling van Christelike waardes en op die gebied van opvoeding en kultuur. Die skool het op 14 Desember 1951 na sy huidige perseel op die hoek van 15de Laan en Tweede Straat, Edenvale, verhuis.

Weens die afname in Edenvale se Afrikaanse inwoners en die algemene krimpende kindertal van wit mense in Suid-Afrika, het die Laerskool M.W. de Wet op 6 Januarie 1992 met die Laerskool Edenvale, wie se terrein 1,7 km noordnoordwes van M.W. de Wet s’n was, saamgesmelt onder laasgenoemde se naam en op hul perseel. Die Laerskool Edenvale se ou terrein word nou gebruik vir etlike afdelings van die Ekurhuleni-stadsraad. Op 8 Januarie 1992 het M.W. de Wet met 473 leerlinge heropen. Die skool het sy 50-jarige bestaan op 15 Oktober 1997 gevier en op 12 Januarie 1998 sy eerste gr. R.-klas geopen.

Omdat die daling in Edenvale se Afrikaanse gemeenskap voortgeduur het, is besluit om M.W. de Wet vanaf 16 Januarie 2002 ’n parallelmediumskool te maak. Op hierdie dag het die eerste twee Engelse klasse, gr. R. en gr. 1, geopen. Net ’n jaar later, op 13 Januarie 2003, is die skool se naam amptelike ná langer as 50 jaar na die Laerskool M.W. de Wet Primary School verander.

## Afrikaanse kerk krimp ook 
In onderstaande tabel kan die uitwerking van Edenvale se kleinerwordende Afrikaanse gemeenskap, wat gelei het tot die sluiting van een skool, gedeeltelike verengelsing van nog een en die algehele verengelsing van die derde een, gesien word:

## Verwysings
Wemmer

**Wemmer** is ’n voorstad van Johannesburg, sowat 800&nbsp;m suidsuidoos van die stadsaal.

duimnael|links|300px|Die grense van die Wemmer-goudmyn soos aangedui op dié straatkaart van 1897, stem in 'n mate ooreen met dié van die voorstad, wat in 1919 uitgelê is.
Die voorstad beslaan sowat 0,26&nbsp;km² noord en suid van die M2 (Francois Oberholzer-snelweg). In die weste en suidweste grens dit aan Selby, in die noorde aan Marshalltown en Salisbury Claims, in die ooste aan Village Main en in die suidooste aan New Centre.

Wemmer is in 1919 uitgelê op die perseel van die nou uitgeputte Wemmer-goudmyn, wat ontstaan het op die plaas Turffontein. Die naam is van die myn s’n afgelei; dus roep dit die naam van Sam Wemmer (1846–1933) in herinnering, wat die destyds fabelagtige bedrag van R40&nbsp;000 per jaar uit die myn verdien het, maar in volsale armoede gesterf het. Wemmerpan is ook na hom genoem.

Wemmer was vroeër jare 'n residensiële (of ten minste gemengde) voorstad, want in 1934 het hier 13 Afrikaanssprekende en 137 Engelssprekende munisipale kiesers gewoon. In 1949 was dit sewe en 71, maar teen 1961 het die nywerhede blykbaar oorgeneem, want toe was hier net een Afrikaanse en vyf Engelse kiesers.

## Bronne 
*  Raper, Peter Edmund. 2004. *New Dictionary of South African Place Names*. Johannesburg & Cape Town: Jonathan Ball Publishers
*  Stals, prof. dr. E.L.P (red.). 1978. *Afrikaners in die Goudstad. Deel 1. 1886 - 1924*. Kaapstad en Pretoria: HAUM.
Athlone, Durban

**Athlone** is 'n noordelike voorstad van Durban, KwaZulu-Natal, Suid-Afrika. Dit word geadministreer deur die eThekwini Metropolitaanse Munisipaliteit.

## Verwysings
Hoërskool Stoffberg

[duimnael|280px|regs|'n Reklamebord buite die skool, hoek van Reitz- en President Krugerstraat, [Dalview, Brakpan.]]

Die **Hoërskool Stoffberg** is ’n Afrikaanse sekondêre staatskool op Brakpan aan Gauteng se Oos-Rand.

Die het op 15 Oktober 1946 as die Stoffberg Junior Hoërskool uit die Laerskool Kommando ontstaan met ’n leerdertal van 195. Dit is waarskynlik genoem na sen. Theunis Stoffberg. Dit was in die dae toe die Transvaalse Onderwysdepartement (T.O.D.) onwillig was om volwaardige hoërskole te bou om in die groot vraag na sekondêre onderwysgeriewe onder die Afrikaners aan die Witwatersrand te voorsien. Die T.O.D. het met die konsep van junior hoërskole vorendag gekom, wat net tot by st. 8 gestrek het en dit vir leerders onmoontlik gemaak het om daarna st. 9 en matriek aan ’n gewone hoërskool te voltooi en universiteitsopleiding te ontvang. Die idee was dus dat hulle ná st. 8 ’n ambag moes aanleer of gaan werk. G.D.S. van Heerden is in Januarie 1947 as die skool se tweede hoof in die plek van J.H. Meyer aangestel.

Op 31 Januarie 1947 het die indertydse administrateur van Transvaal, J.J. Pienaar, die nuwe skoolgehou ingewy. Weens ’n tekort aan klaskamers is die st. 6-leerlinge en hul onderwysers van die laerskole President Brand, Brakpan-Oos, Rand Collieries en Withok in 1947 in die Stoffberg Junior Hoërskool opgeneem en so het die leerdertal tot 401 aangegroei.

In 1950 het die eerste matrieks hul eindeksamen aan die Stoffberg-skool geskryf, maar dit het eers in Januarie 1951 ’n volwaardige hoërskool geword. Die getalle het so toegeneem dat 130 st. 6-leerlinge na die Laerskool Rand Collieries oorgeplaas moes word. Dit het gelei tot die afstigting in 1952 van die Hoër Meisieskool Stoffberg, waarheen die meisies in st. 6, 7 en 8 toe gegaan het. In die Hoër Seunskool Stoffberg het toe 537 seuns en 25 st. 9-meisies agtergebly. G.W. Mollett, wat in 1953 as hoof waargeneem het, is in 1954 as hoof van die Hoër Seunskool Stoffberg aangestel en het dié amp tot 1961 beklee.

Sy opvolger, van 1962 tot 1972, was ene mnr. Botha en daarna ene Rheeder. Toe die skool in 1975 net 459 leerders gehad het, is besluit om dit met die Brakpanse Hoër Handelskool te verenig, maar dié besluit is eers ná ’n jaar uitgevoer. In daardie jaar het E.C. van Sittert as hoof waargeneem. G. Myburgh was die waarnemende hoof in 1976 tydens die amalgamasie, toe die leerders 871 tel. Die volgende voltydse hoof was C.P. Wright van 1977 tot 1980 en daarna P.J. Aucamp tot April 1994. Sy opvolger, die huidige hoof, was J.N. Boshoff.

Die skool se prestasies op sportgebied sluit in die Direkteurstrofee vir rugby (1977), korfbal (1982) en jukskei (1980, 1981 en 1982).

## Bronne 
*  Die skool se geskiedenis op sy webtuiste . URL besoek op 11 Februarie 2018.
*  Stals, prof. dr. E.L.P. (red.). 1986. *Afrikaners in die Goudstad, Deel 2. 1924–1961*. Pretoria: HAUM Opvoedkundige Uitgewery.
Chinese Burgeroorlog

Die **Chinese Burgeroorlog** was ’n oorlog tussen die nasionalistiese regering van die Republiek China onder die Kuomintang (KMT) en die Kommunistiese Party van China (KPC).

duimnael|links|upright|Opperbevelhebber Chiang Kai-shek.
duimnael|links|Nasionalistiese soldate vuur op Kommunistiese magte (1930's).
Hoewel die vier jaar van die Chinese Kommunistiese Rewolusie van 1945 tot 1949 spesiale aandag kry, het die eintlike oorlog al in Augustus 1927 begin met die Wit Terreur aan die einde van opperbevelhebber Chiang Kai-shek se Noordelike Ekspedisie, en geëindig toe die grootste vyandelikhede tussen die twee kante in 1950 geëindig het.

## Verloop van die oorlog 
Die konflik het in twee fases plaasgevind: die eerste tussen 1927 en 1937, en die tweede van 1946 tot 1950. Die twee fases is geskei deur die Tweede Chinees-Japannese Oorlog in 1937 tot 1945. Die burgeroorlog was ’n groot keerpunt in moderne China se geskiedenis, met die kommuniste wat beheer oor die vasteland gekry en die Volksrepubliek China (VRC) in 1949 gestig het, terwyl hulle die Republiek China (RC) gedwing het om na Taiwan terug te val. Dit het gelei tot voortdurende politieke en militêre vyandelikhede tussen die twee kante van die Straat van Taiwan, terwyl albei partye amptelik daarop aanspraak maak dat hy die regmatige regering van die hele China is.

Die oorlog verteenwoordig ’n ideologiese skeiding tussen die kommunistiese KPC en die nasionalistiese KMT. Konflik het voortgeduur tot laat in 1937, toe die twee partye saamgestaan het teen die Japannese bedreiging en om te keer dat die land verbrokkel. ’n Volskaalse burgeroorlog is in 1946 hervat, ’n jaar ná die einde van die vyandelikhede met Japan in September 1945. Vier jaar later is die militêre bedrywighede gestaak. Die nuut gestigte Volksrepubliek China het die vasteland beheer, insluitende die eiland Hainan, en die Republiek China se jurisdiksie was beperk tot Taiwan, Penghu, Kinmen, Matsu en ’n paar ander eilande.

Daar was sedertdien nog geen wapenstilstand of vredesverklaring nie en daar word gedebatteer of die burgeroorlog wettig verby is. Betrekkinge tussen die twee kante word versuur deur militêre dreigemente en politieke en ekonomiese druk, veral oor Taiwan se politieke status, terwyl albei partye net een China erken. Die VRC beskou Taiwan steeds as deel van sy grondgebied en dreig steeds om Taiwan binne te val indien die RC sy onafhanklikheid verklaar deur sy naam te verander en internasionale erkenning te probeer kry as die "Republiek Taiwan". Terselfdertyd maak die RC aanspraak op die vasteland van China en gaan die geveg om diplomatieke erkenning voort. Tog het die twee regerings van China noue ekonomiese bande.

## Verwysings 
## Eksterne skakels 
* 
* 15px Hierdie artikel is vertaal uit die Engelse Wikipedia
Maoïsme

**Mao Zedong-denke**, of **Maoïsme**, is ’n politieke teorie wat afgelei is van die leringe van die voorsitter van die Kommunistiese Party van China (KPC), Mao Zedong (1893-1976), wie se volgelinge bekend is as **Maoïste**. Dit is van die 1950's af ontwikkel tot met die hervormings van Deng Xiaoping in die 1970's en is algemeen toegepas as leidende politieke en militêre ideologie van die KPC. Dit het ook as riglyn gedien vir rewolusionêre beweging oor die wêreld heen. 

Die basiese verskil tussen Maoïsme en ander vorme van Marxisme is dat Mao gesê het kleinboere moet die bolwerk van die rewolusionêre energie wees en gelei word deur die werkersklas in China.

## Eksterne skakels 
*
*15px Hierdie artikel is vertaal uit die Engelse Wikipedia
Esterhuizen

**Esterhuizen** is 'n van en kan na die volgende persone verwys:

* Louis Esterhuizen (1955-), Suid-Afrikaanse digter.
* Willie Esterhuizen, Suid-Afrikaanse akteur.
Chamorro

**Chamorro** (''Finu' Chamoru'') is 'n Maleis-Polinesiese taal wat saam met Engels die amptelike tale van die twee eilandgebiede van die Verenigde State, Guam en die Noordelike Mariana-eilande, vorm. Die tekste van Guam en die Noordelike Mariana-eilande se volksliedere, *Fanohge Chamoru* en *Gi Talo Gi Halom Tasi* onderskeidelik, is in Chamorro.

duimnael|links|Verspreiding van Chamorro in die Verenigde State
Hoewel die Mariana-eilande tot Mikronesië behoort, is Chamorro nader verwant aan die tale van die Filippyne, Indonesië en Maleisië. Taalkundiges klassifiseer Chamorro as 'n Austronesiese taal wat net een van twee inheemse tale van Mikronesië is, wat nie tot die Oseaniese tak van dié taalfamilie behoort nie, die ander is Palauaans. Die meeste taalkundiges stem ooreen dat Chamorro en Palauaans tot die Soenda-Sulawesi-taalgroep behoort en daarmee verwant is aan tale soos Balinees, Bandjarees, Indonesies/Maleis, Javaans, Madoerees, Minangkabau en Soendanees. Dit is ietwat minder verwant aan Filippynse tale soos Cebuano en Tagalog (Filippyns) en het daarnaas nog 'n los verbintenis met Malgassies in Madagaskar.

Chamorro het sowat 64&nbsp;300 moedertaalsprekers, waarvan die meeste op Guam woon, gevolg deur die Noordelike Mariana-eilande. Daarbenewens word Chamorro deur emigrante in die Verenigde State gepraat, veral in die deelstaat Hawaii en ander deelstate langs die weskus.

## Verwysings 
## Eksterne skakels
Michael Tellinger

**Michael Tellinger** is 'n Suid-Afrikaanse skrywer, ontdekkingsreiser en stigter van die Ubuntu Party wat die verskaffing van gratis  hulpbronne ondersteun vir alle vlakke van die samelewing. Hy stel voor dat Adam se Kalender 'n terrein van buitengewone argeologiese belang is, wat in die middel is van 'n netwerk van klip sirkels dwarsoor Suid-Afrika en wat hy beweer energie gekanaliseer het in antieke tye.  Hy het 'n veldtog gelei teen banke en sentrale banke.

## Veldtog teen banke 
Tellinger is in 2012 in die hooggeregshof in Johannesburg gedagvaar deur Standard Bank vir die nie-betaling van sy huislening van R828&nbsp;015 wat in 2007 toegestaan is. Tellinger se argument, in 'n neutedop, is dat banke geld uit die lug skep en daarom kon hy dieselfde doen. Hy het Standard Bank 'n stuk papier gestuur wat volgens hom 'n "verhandelbare instrument" was vir die finale betaling van die lening. Standard bank het hom hof toe geneem en binne enkele minute is sy saak met koste van die hand gewys deur regter Jackson Mabsele. Tellinger is beveel om die lening en die regskoste van albei partye te betaal. Die moontlikheid bestaan ook dat hy gedagvaar kan word vir laster en ook 'n "lastige litigant" verklaar kan word. Hy het na die hof-saak gesê dat hy die saak na die Konstitusionele hof sal vat.

## Skrywer 
Hy het die volgende boeke geskryf:
* 
* 
* 
* 

## Politiek 
Tellinger het 'n Suid-Afrikaanse politieke party, Ubuntu Party, gestig, vernoem na die beginsels van Ubuntu-"Bydra-isme".

## Opvoeding 
Tellinger het in 1983 aan die Universiteit van die Witwatersrand se mediese skool, Johannesburg, 'n B.Farmasie-graad verwerf.

## Musiek 
Hy het baie van sy vroeë jare in die kunste op die verhoog en op die skerm deurgebring. As deel van die duo “Stirling & Tellinger” het hy verskeie musiektreffers in Suid-Afrika gehad. In 1986 het hy in Los Angeles vir Cannon Films as klankontwerper en redakteur gewerk en het die omstrede anti-apartheidslied “We come from Johannesburg” geskryf en opgeneem wat onder die vorige regime verbied is. Sy jongste bydrae tot die kunste was 'n liedjie "Side By Side With Angels" vir die rampfonds TSUNAMI in 2005, wat 'n aantal top Suid-Afrikaanse kunstenaars bevat.

## Verwysings
Bislama

**Bislama** ([bislaˈma]), ook **Bichelamar**, **Bêche-de-mer** of **Beach-la-Mar** genoem, is 'n Kreooltaal wat saam met Engels en Frans die amptelike tale van die eilandstaat Vanuatu vorm. Dit is 'n vereenvoudigde weergawe van die Indo-Europese taal Engels, maar het ook baie leenwoorde van Frans en Melanesiese tale oorgeneem. Die teks van Vanuatu se volkslied, *Yumi, Yumi, Yumi*, is in Bislama.

Bislama het sowat 10&nbsp;000 moedertaalsprekers, terwyl 200&nbsp;000 mense dit as 'n tweede taal praat. Bislama is die mees verspreide taal van Vanuatu en dien as 'n *lingua franca*. Dit is verwant aan Pijin, een van die twee amptelike tale van die Salomonseilande, en Tok Pisin, een van die drie amptelike tale van Papoea-Nieu-Guinee. Daarbenewens word Bislama in die aangrensende Franse oorsese gebied Nieu-Kaledonië gepraat.

## Verwysings 
## Eksterne skakels
Hoboken-katalogus

Die **Hoboken-katalogus** is 'n katalogus van die komposisies van Joseph Haydn. Dit is saamgestel deur Anthony van Hoboken en bevat 750 inskrywings. Die katalogus se volledige titel in Duits is *Joseph Haydn, Thematisch-bibliographisches Werkverzeichnis* ("Joseph Haydn, tematies-bibliografiese katalogus van werke"). Werk aan die katalogus het in 1934 begin en is afgesluit met 'n derde volume in 1978.

Die werke van Haydn word gewoonlik deur middel van hul Hoboken-katalogusnommers aangedui, byvoorbeeld Vioolconcerto nr. 1 in C-majeur, Hob. VIIa:1.

## Die katalogus 
Die katalogus beslaan 1&nbsp;936 bladsye en bevat besprekings oor manuskripbronne, vroeë weergawes, inskrywings in vorige katalogusse (insluitende die twee katalogusse wat Haydn self voorberei het), en kritiese kommentaar.

## Rangskikking 
Katalogusse van komponiste se werke volg gewoonlik 'n chronologiese rangskikking (sortering volgens datum van komposisie) of 'n sortering volgens genre. Die Hoboken-katalogus is gerangskik volgens genre. Die simfonieë is byvoorbeeld in kategorie I, die strykkwartette in kategorie III, die klaviersonates in kategorie XVI, ensovoorts.

## Sien ook 
* Lys van concerto's van Joseph Haydn

## Verwysings 
## Eksterne skakels 
* Hoboken-katalogus in PDF
* Lys van werke van Joseph Haydn
Lin Biao

**Lin Biao** (5 Desember 1907 – 13 September 1971) was ’n maarskalk van die Volksrepubliek China wat deurslaggewend was in die Kommunistiese Party se oorwinning in die Chinese Burgeroorlog, veral in die noordooste. Hy was die generaal in twee beslissende veldtogte, waarna hy die Volksbevrydingsleër tot in Beijing gelei het. Hy het die Yangtzerivier in 1949 oorgesteek, die Kuomintang beslissend verslaan en beheer oorgeneem van die kusprovinsies in Suidoos-China.

## Ná die oorlog 
Ná die oorlog was hy aanvanklik nie aktief by die politiek betrokke nie; van 1954 af was hy die leier van ’n deel van die regering se burgerlike burokrasie as een van die adjunk-onderpremiers van die volksrepubliek. Lin het meer aktief in die politiek betrokke geraak toe hy in 1958 een van die ondervoorsitters van die Kommunistiese Party word. Hy was van 1959 af tegelykertyd onderpremier, ondervoorsitter en minister van verdediging. Hy was instrumenteel in die lê van die grondslag vir Mao Zedong se persoonlikheidskultus in die vroeë 1960's, en hy is in 1969 beloon vir sy diens in die Kulturele Rewolusie deurdat Mao hom benoem het as sy opvolger; hy is ook aangestel as enigste ondervoorsitter van die party.

duimnael|links|Lin Biao by sy vrou, Ye Qun, en hul kinders.
Lin is op 13 September 1971 dood toe sy vliegtuig in Mongolië neerstort. Die presiese omstandighede van hierdie "Lin Biao-voorval" is steeds ietwat duister. Die regering se amptelike verduideliking was dat Lin en sy gesin na die Sowjetunie wou vlug ná ’n sameswering teen Mao. Sy seun, Lin Liguo, en ander militêre samesweerders met hoë range het ’n plan in Sjanghai opgestel om Mao met geweld te onttroon. Hulle het dit "Breë Trekke vir Projek 571" genoem (wat in Mandaryns baie klink soos "Militêre Opstand"). Daar word betwis of Lin Biao by die proses betrokke was. Geleerdes soos Jin Qiu beeld Lin uit as ’n passiewe karakter wat deur lede van sy familie en sy ondersteuners gemanipuleer is.

Die amptelike verslag word in twyfel getrek deur buitelandse geleerdes, wat vrae opper oor die Sowjetunie as Lin se keuse van bestemming, die vliegtuig se roete, die identiteit van die passasiers en of ’n staatsgreep werklik beplan is.

Die Kommunistiese Party se sentrale komitee het inligting oor die gebeure weerhou, en die nuus van Lin se dood is eers twee maande ná die ongeluk bekend gemaak. Ná sy dood is hy amptelik deur die party as ’n verraaier veroordeel. Sedert die laat 1970's word hy en die Bende van Vier bestempel as die grootste twee "teenrewolusionêre magte" van die Kulturele Rewolusie. Die regering het hulle amptelik blameer vir die chaos van dié tyd.

## Verwysings 
## Eksterne skakels 
* 
* 15px Hierdie artikel is vertaal uit die Engelse Wikipedia
Sergei Sirotkin

**Sergej Olegovich Sirotkin** (gebore op 27 Augustus 1995) is 'n Russiese professionele renbestuurder, wat slegs in 2018 aan Formule Een deelgeneem het vir die Williams Martini-span.

## Loopbaan 
Sirotkin het, soos meeste ander F1-renjaers ook, met karting begin in 2008. Hy het aan verskeie internasionale reekse deelgeneem, vanaf juniorrenne tot KF3 en KF2 kategorie in 2010.

## Verwysings
Fidjiaans

**Fidjiaans** (*Na Vosa Vakaviti*) is 'n Maleis-Polinesiese taal wat saam met Engels en Fidjiaanse Hindi die amptelike tale van die eilandnasie Fidji vorm. Die teks van Fidji se volkslied, *Meda Dau Doka*, is in Fidjiaans. Sedert 2005 word oor Fidjiaans se status debater en verskeie groepe beywer hulle vir 'n opgradering van Fidjiaans as "nasionale taal" van Fidji, terwyl Engels en Fidjiaanse Hindi ampstale sal bly.

duimnael|links|'n Fidjiaanse moedertaalspreker
Fidjiaans het sowat 340&nbsp;000 moedertaalsprekers, terwyl sowat 320&nbsp;000 mense dit as 'n tweede taal praat. Dit is een van die mees verspreide Oseaniese tale en is verwant aan verskeie Polinesiese tale.

## Verwysings 
## Eksterne skakels 
*
Straat van Taiwan

Die **Straat van Taiwan**, of **Formosastraat**, is ’n seestraat van 180&nbsp;km breed wat die eiland Taiwan (of die Republiek China) skei van die vasteland van China (die Volksrepubliek China). Dit is deel van die Suid-Chinese See en verbind die Oos-Chinese See met die noorde. Die smalste deel is 130&nbsp;km breed.

## Geskiedenis 
Die seestraat was sedert die Chinese Burgeroorlog in 1949 die verhoog vir verskeie konfrontasies tussen die Republiek China (RC) en die Volksrepubliek China (VRC). Tydens die oorlog het die Kuomintang-magte onder opperbevelhebber Chiang Kai-shek oor die straat na Taiwan teruggewyk.

## Voorgestelde skakel 
Die VRC het in 2005 ’n tonnel of brug voorgestel om die stad Fuzhou oor die straat met Taipei te verbind. As so ’n tonnel gebou sou word, sou dit die langste mensgemaakte tonnel in die wêreld wees. Ingenieurs in Beijing glo so ’n tonnel is moontlik.

Die regering van die RC is egter daarteen gekant uit kommer oor Taiwan se sekuriteit en omdat hulle bang is hulle erken daardeur die VRC se een-China-beleid: China is in die burgeroorlog in twee verdeel en die betrekkinge tussen die twee dele is steeds stram.

## Verwysings 
## Bronnelys 
* Bush, R. (2006). *Untying the Knot: Making Peace in the Taiwan Strait*. Brookings Institution Press. 
* Cole, B. (2006). ''Taiwan's Security: History and Prospects*. Routledge. 
* Copper, J. (2006). *Playing with Fire: The Looming War with China over Taiwan*. Praeger Security International General Interest. 
* Gill, B. (2007). *Rising Star: China's New Security Diplomacy''. Brookings Institution Press. 
* 

## Eksterne skakels 
* 
* 15px Hierdie artikel is vertaal uit die Engelse Wikipedia
Bryanston Parallelmediumskool

**Bryanston Parallelmediumskool** in ’n staatslaerskool in Bryanston, Gauteng, wat onderrig tot gr. 7 bied aan Afrikaanse en Engelse leerders in afsonderlike klasse. 

Dis die enigste staatskool tussen die Laerskool Rooihuiskraal in Centurion in die noorde en die Laerskool Unika en Hoërskool Randburg in die suide, ’n afstand van amper 30 km, wat onderrig deur medium Afrikaans bied, ten spyte daarvan dat Midrand volgens die sensus van 2011 5 881 inwoners gehad het wat hul huistaal as Afrikaans aangedui het. In daardie stadsgebied is wel in 2013 die privaat Midrand Afrikaanse Akademie gestig. 

Die Laerskool Bryanston het in 1970 met onderrig begin nadat ’n behoefte aan ’n Afrikaanse primêre skool in die ontwikkelende gebied van Bryanston ontstaan het. S.J. Coetzer het tot 1971 as hoof waargeneem. In Januarie 1972 het J. Oosthuizen die leisels as eerste permanente hoof opgeneem en dié amp tot April 1976 beklee. J. Branders was die hoof van toe tot Desember 1985. ’n Vrou, M. Snyman, was daarna waarnemende hoof, tot A. Viljoen in Januarie 1987 oorgeneem het. Hy het gebly tot Junie 1990. Nog ’n waarnemende hoof, B. de Klerk, was van Augustus 1990 tot April 1992 aan die stuur van sake. A. Potgieter  was van toe tot Desember 1999 die laaste hoof van die Laerskool Bryanston. 

Van Januarie 2000 af het die skool oorgeskakel na ’n parallelmediummodel nadat die dalende getal Afrikaanssprekende leerders dié verandering genoodsaak het. Mev. A. Senekal is van Januarie tot April 2000 aangestel as waarnemende hoof. R.J.A. Kachelhoffer het in April 2000 die permanente hoof geword.

Die leerlingtal het sedert 2000 meer as verdubbel. Bykomende sportvelde is onder meer in gebruik geneem, nog 19 klaskamers is gebou, ’n nuwe kantoorblok is opgerig en die oue in ’n personeelkamer en musieksentrum omskep. ’n Moderne rekenaarsentrum is geskep waar alle leerders van gr. 1 tot 7 rekenaaropleiding ontvang. Ook is ’n nasorgsentrum met huiswerkklasse begin.

## Bronne 
*  Die geskiedenis van die skool op sy webtuiste. URL besoek op 12 Februarie 2018.
Europese Kristallografievereniging

Die **Europese Kristallografievereniging** (ECA) is ‘n onafhanklike wetenskaporganisasie wat beide die nasionale kristallografiese verenigings in die Europa, sowel as individuele lede verteenwoordig. Die ECA is in 1997 gestig. Dit het tans 36 nasionale lidlande en ‘n paar honderd individuele lede. Die ECA is een van die streeks-geaffilieerde groepe van die Internasionale Unie van Kristallografie. Die ander drie onafhanklike streeks-geaffilieerde groepe is die Amerikaanse Kristallografievereniging, die Asiatiese Kristallografievereniging en die Latyns-Amerikaanse Kristallografievereniging. Die ECA is onder Nederlandse wetgewing in Nijmege, Nederland geregistreer.

Die missie van die ECA is die bevordering van kristallografie en alle fasette daarvan, insluitend die verwante veld van nie-kristallografiese vastetoestand-wetenskap. Hierdie doelstellings word verwesenlik deur kristallografiese kongresse, werkswinkels en skole in beide Europa en Afrika. 

## Geskiedenis 
Die ECA is in 1997 tydens die 17de Europese Kristallogafiebyeenkoms (ECM 17) in Lissabon, Portugal gestig. Dit is die opvolgerliggaam van die Europese Kristallografiekomitee (ECC) wat sedert 1972 bestaan het, en wat alle voorafgaande ECMs gereël het. Die vroeëre geskiedenis van die ECA tot en met ECM 20 in Krakau in 2001 is deur Claude Lecomte gepubliseer. Die meer onlangse geskiedenis is in 2013 tydens ECM 28 in Warwick/Engeland opgesom. 

## Organisasie 
Die beheerliggame van die ECA is die Raad en die Uitvoerende Komitee. Die Raad stel alle ECA beleidsdokumente saam en elke nasionale lidland word daarop verteenwoordig deur een Raadslid. Individuele lede kies een Raadslid vir elke 50 lede. Die Uitvoerende Komitee is verantwoordelik vir alle dag-tot-dag bestuur tussen Raadsvergaderings. 

Spesiale Belangegroepe (SIGs) en Algemene belangegroepe (GIGs) verskaf ‘n platform vir wetenskaplikes wat ooreenstemmende wetenskapsbelange deel. Beide die SIGs en die GIGs dra aktief by tot die wetenskaplike program van die Europese Kristallografiebyeenkomste (ECMs).

## Pryse 
Die ECA ken die Max Perutzprys toe vir spesiale prestasies in enige veld van kristallografie, asook die Erwin Felix Lewy Bertautprys, in samewerking met die ‘European Neutron Scattering Association’ (ENSA). Die George M. Sheldrick-prys word toegeken aan 'n nie-vaste navorser vir uitstaande wetenskaplike bydraes op die gebied van strukturele wetenskappe. Die Alajos Kálmán-prys word saam met die Hongaarse Chemiese Vereniging toegeken aan 'n individuele navorser ter erkenning vir uitstaande wetenskaplike bydraes op die gebied van strukturele wetenskappe oor die afgelope 5-10 jaar. Die Lodovico Riva di Sanseverino-prys word aan wetenskaplikes toegeken ter erkenning van noemenswaardige bydraes tot die verspreiding van kristallografie op alle vlakke van onderwys.

## Eksterne Skakels 
* www.ecanews.org

## Verwysings
Yongdingmen

**Yongdingmen** (letterlik "Yongding-poort") was die voorste poort in Beijing se ou buitenste stadsmuur. Dit is oorspronklik in 1553 tydens die Ming-dinastie gebou en in die 1950's platgeslaan om plek te maak vir die stad se nuwe padstelsel. Yongdingmen is in 2005 op die plek van die ou poort herbou. 

## Bronne 
*15px Hierdie artikel is vertaal uit die Engelse Wikipedia

## Eksterne skakels 
*
Tongaans

**Tongaans** (*lea faka-Tonga*) is 'n Maleis-Polinesiese taal wat saam met Engels die amptelike tale van die eilandnasie Tonga vorm. Die teks van Tonga se volkslied, ''Ko e fasi 'o e tu'i 'o e 'Otu Tonga'', is in Tongaans.

Taalkundiges klassifiseer Tongaans as 'n Tongiese taal wat nou verwant aan Niuies van Niue is. Dit is ietwat minder verwant aan Oos-Polinesiese tale soos Cookeilandse Māori, Hawais, Māori, Rapa Nui en Tahitiaans asook Wes-Polinesiese tale soos Samoaans, Tokelauaans en Tuvaluaans, en het daarnaas nog 'n los verbintenis met Fidjiaans.

Tongaans word deur sowat 180&nbsp;910 mense gepraat.

## Verwysings
Rutte III-kabinet

[duimnael|Eerste Minister [Mark Rutte]]

Die **Rutte III-kabinet**, die Nederlands kabinet wat van 26 Oktober 2017 tot 10 Januarie 2022 het regeer, het bestaan uit lede van die Volksparty vir Vryheid en Demokrasie (VVD), die Christen-Demokratiese Appèl (CDA), die Demokrate 66 (D66) en die ChristenUnie (CU). 

Die Eerste Minister en minister van Algemene Sake was weereens Mark Rutte van die VVD-party, 'n regs-liberale party. Die vise-premiers was Hugo de Jonge van die CDA-party, Kajsa Ollongren van die D66-party en Carola Schouten van die CU-party gewees.

Die Rutte III-kabinet het (sedert 12 Junie 2021) 77 setels in die Tweede Kamer gehou (voorheen het dit tot 24 September 2019 76 setels, tot 31 Maart 2021 75 setels  en tot 12 Junie 2021 78 setels gehou) en (sedert 11 Junie 2019) 32 setels in die Eerste Kamer (voorheen het dit 38 setels gehou).

Sedert 15 Januarie 2021 was die kabinet demissionêr gewees.

## Sien ook 
* Lys van kabinette van Nederland

## Verwysings 
## Bronne 
*  Kabinet-Rutte III (2017-2022), Parlement.com

## Eksterne skakels 
*  Rutte III-kabinet, Rijksoverheid.nl
Wagner

**Wagner** is 'n Duitse van en kan na die volgende persone verwys:
* Bradford Thomas Wagner (1968–2005), Amerikaanse akteur
* Elsa Wagner (1881–1975), Duitse aktrise
* Helen Wagner (1918–2010), Amerikaanse aktrise
* Jack Wagner (omroeper) (1925–1995), Amerikaanse akteur
* Jane Wagner (1935), Amerikaanse aktrise
* Kristina Wagner (1962), Amerikaanse aktrise, vervaardiger, en skryfster
* Lindsay Wagner (1949), Amerikaanse aktrise en vervaardiger
* Max Wagner (1901–1975), Amerikaanse akteur
* Natasha Gregson Wagner (1970), Amerikaanse aktrise
* Richard Wagner (1813–1883), Duitse komponis, dirigent en essayis
* Robert Wagner (1930), Amerikaanse akteur 
* Robert Joe Wagner (1971), Australiese moordenaar
* Wende Wagner (1941–1997), Amerikaanse aktrise
Team 10

[duimnael|300px|Team 10 se vergadering in 1959 in [Otterlo, Nederland (tydens die CIAM '59) wat deur 43 deelnemers bygewoon is]]
**Team 10** — dikwels ook **Team X** of **Team ten** genoem — was 'n klein internasionale groep argitekte en ander uitgenodigdes wat vir die eerste keer in Julie 1953 tydens die 9de Konges van Moderne Argitektuur (Frans: ''Congrès Internationaux d'Architecture Moderne'', kort CIAM) in Aix-en-Provence, Frankryk vergader het. Die groep was ontevrede met die CIAM se rasionalistiese standpunte ten opsigte van urbanisme en stadsbeplanning, wat hulle as ouderwets bestempel het, asook die organisasie se burokratiese strukture. Hul kritiek was veral gemik op dogmatiese verteenwoordigers van modernistiese boukuns soos Le Corbusier. Die groep het uiteindelik daarin geslaag om die CIAM te herstruktureer.

Die naam "Team 10" is aan die groep gegee nadat hulle nog in Aix-en-Provence die opdrag gekry het om die 10de (en laaste) CIAM-kongres te organiseer. Nadat die CIAM uiteindelik ontbind is, het die lede van Team 10 begin om op hul eie te werk.

In die 1950's en 1960's het van Europa se leidende argitekte by Team 10 aangesluit, onder wie Aldo van Eyck en Jaap Bakema (Nederland), Alison en Peter Smithson (Verenigde Koninkryk), Giancarlo de Carlo (Italië), Georges Candilis (Frankryk), Shadrach Woods (Verenigde State) en Stefan Wewerka (Duitsland). Team 10 se visie was om 'n moderne, stelselmatige en tegnologie-georiënteerde argitektuur volgens menslike maatstawe te ontwikkel - met 'n sterk sosiale komponent wat voorsiening sou maak vir verskillende gemeenskappe se behoeftes.

Team 10 se eerste formele byeenkoms onder dié naam het in 1960 in Bagnols-sur-Cèze, Frankryk plaasgevind. Net vier lede het die laaste vergadering in 1981 in Lissabon, Portugal bygewoon. Ná die afsterwe van Jaap Bakema in dieselfde jaar het die groep besluit om te ontbind.

## Verwysings
Kiribaties

**Kiribaties** (*Taetae ni Kiribati*), voorheen **Gilberties**, is 'n Maleis-Polinesiese taal wat saam met Engels die amptelike tale van die eilandnasie Kiribati vorm. Die teks van Kiribati se volkslied, *Teirake Kaini Kiribati*, is in Kiribaties.

Taalkundiges klassifiseer Kiribaties as 'n Mikronesiese taal wat nou verwant aan Marshallees van die Marshalleilande en Nauruaans van Nauru is. Dit is ietwat minder verwant aan Oos-Polinesiese tale soos Cookeilandse Māori, Hawais, Māori, Rapa Nui en Tahitiaans asook Wes-Polinesiese tale soos Samoaans, Tokelauaans en Tuvaluaans, en het daarnaas nog 'n los verbintenis met Fidjiaans en Tongaans.

Kiribaties word deur 118&nbsp;401 mense gepraat. Dit is voorheen "Gilberties" genoem ná die seekaptein Thomas Gilbert wat in 1788 saam met die seekaptein John Marshall, ná wie die Marshalleilande genoem is, Kiribati en die Marshalleilande vir Europa ontdek het.

## Verwysings
William Penn Symons

Generaal-Majoor Sir **William Penn Symons** (1843 – 1899) was 'n Britse soldaat en is in 1843 in Cornwall gebore. In 1863 sluit hy aan by die *24th Regiment of Foot* en veg in die Galeka-veldtog in 1877 in Oos-Kaapland en in die Zoeloeoorlog van 1879. Nadat hy jare lank krygsdiens gedoen het in Birma, Indië en elders in die Ooste, is hy net voor die uitbreek van die Tweede Vryheidsoorlog bevorder tot Generaal-majoor en in Natal gestasioneer. 'n Paar dae na die begin van die oorlog is hy by Talanaheuwel noodlottig gewond en is op 20 Oktober 1899 oorlede.

## Bron 
* Rosenthal, Eric. 1967. *Ensiklopedie van Suidelike Afrika*
Howard Benson Timmins

**Howard Benson Timmins** (1904 – 1984) was 'n Suid-Afrikaanse uitgewer. Hy is op 16 Junie 1904 in Kimberley gebore. Hy ontvang sy opleiding daar en ook in Engeland. Na praktiese opleiding van vyf jaar by die Londense uitgewersmaatskappy, *George Allen & Unwin Ltd.* keer hy na Suid-Afrika terug as uitgewersverteenwoordiger en in 1944 begin hy met sy eie uitgewery: *Howard Timmins & Co.*. As gevolg van sy inisiatief het hy 'n groot afsetgebied geskep vir Suid-Afrikaanse skrywers van geskiedenis, biografie, reisverhale, kuns ens. waarvan die verkope etlike miljoene eksemplare beloop het.

## Verwysing 
## Bron 
* Rosenthal, Eric. 1967. *Ensiklopedie van Suidelike Afrika*
Yongle-ensiklopedie

Die *** Yongle-ensiklopedie*** of ***Yongle Dadian*** (letterlik die *Groot Kanon van Yongle*) was ’n Chinese *leishu*-ensiklopedie wat in 1403 deur keiser Yongle van die Ming-dinastie laat skryf is. Dit is teen 1408 voltooi. Die omvang van die inhoud het dit in dié tyd die wêreld se grootste algemene papierensiklopedie gemaak.

## Ontwikkeling 
Opdrag vir die skryf van die *Yongle Dadian* is in 1408 deur keiser Yongle gegee. Altesaam 2&nbsp;169 geleerdes het vier jaar lank onder die hoofredakteur, Xie Jin, gewerk om die *leishu*-ensiklopedie saam te stel.

Die geleerdes het 8&nbsp;000 tekste uit van die antieke tyd tot vroeg in die Ming-dinastie ingesluit. Baie onderwerpe is gedek, insluitende landbou, kuns, sterrekunde, drama, geologie, geskiedenis, letterkunde, geneeskunde, natuurwetenskappe, godsdiens en tegnologie, sowel as beskrywings van ongewone natuurverskynsels.

Die ensiklopedie is in 1408 voltooi of hoofstukke, in 11&nbsp;095 volumes. Dit het sowat 370&nbsp;miljoen Chinese karakters bevat. Dit het alles ingesluit wat al geskryf is oor die Konfusiaanse Kanon, sowel as geskiedenis, kuns en wetenskap. Dit was ’n enorme versameling van alle kennis.

## Verdwyning 
Die *Yongle Dadian* is nie vir die algemene publiek gedruk nie omdat die staat teen dié tyd nie geld gehad het nie. In 1557, tydens die bewind van keiser Jiajing, is die ensiklopedie net-net gered tydens ’n groot brand in die Verbode Stad. ’n Kopie is in 1567 gemaak. en die Britse en Franse soldate het groot dele van die manuskripte as aandenkings geneem.

Daar is ook volumes in Brittanje, die VSA en Duitsland.

## Verwysings 
## Bronne 
*Ebrey, Patricia Buckley, Anne Walthall, James B. Palais. (2006). *East Asia: A Cultural, Social, and Political History*. Boston: Houghton Mifflin Company. .
*Guo Bogong 郭佰恭. *Yongle dadian kao* 永樂大典考. Shanghai, Commercial Press, 1937.

## Eksterne skakels 
*Destruction of Chinese Books in the Peking Siege of 1900. IFLANET.
*Biggest and Earliest Encyclopedia. chinaculture.org.
*Experts Urge Collectors To Share World's Earliest Encyclopedia. china.org.cn. April 2002.
*
*15px Hierdie artikel is vertaal uit die Engelse Wikipedia